তথ্যবিবরণী                                                            নম্বর : ১২৯৯

**এজেন্সিসমূহের নিবন্ধিত ব্যক্তিগণকে লিড এজেন্সিতে স্থানান্তর করে**

**নির্ধারিত কোটা পূরণের সংশ্লিষ্ট কার্যক্রম সম্পন্নকরণ**

ঢাকা, ১৫ চৈত্র (২৯ মার্চ) :

ধর্ম বিষয়ক মন্ত্রণালয়ের ১৮ মার্চের বিজ্ঞপ্তির মাধ্যমে জানানো যাচ্ছে যে, বেসরকারি ব্যবস্থাপনায় ২০২৩ সালের হজ কার্যক্রমে অংশগ্রহণকারী হজ এজেন্সির হজযাত্রীর সংখ্যা ৯৭ বা তদূর্ধ্ব সে সব এজেন্সিকে ২০২৩ সালের হজের নিবন্ধন স্থানান্তর কার্যক্রমের জন্য উপযুক্ত তালিকায় প্রকাশিত যে সব হজ এজেন্সির নিবন্ধিত ব্যক্তির সংখ্যা ৯৭ জনের কম সে সব হজ এজেন্সির সাথে পরস্পর সমঝোতা করে সমন্বয়পূর্বক হজ ও ওমরাহ ব্যবস্থাপনা আইন, ২০২১ এবং এর অধীনে প্রণীত হজ ও ওমরাহ ব্যবস্থাপনা বিধিমালা, ২০২২ এর ২৬ বিধি অনুযায়ী লিড এজেন্সি নির্ণয় করে সমন্বয়কারী এজেন্সিসমূহের নিবন্ধিত ব্যক্তিগণকে লিড এজেন্সিতে স্থানান্তর করে নির্ধারিত কোটা পূরণপূর্বক নির্ধারিত কোটার সংশ্লিষ্ট কার্যক্রম সম্পন্ন করবে।

 জরুরিভিত্তিতে লিড এজেন্সি নির্ধারণপূর্বক ২০২৩ সালের নিবন্ধিত হজযাত্রীদের এক এজেন্সি থেকে অন্য এজেন্সিতে স্থানান্তর সম্পন্ন করে মোনাজ্জেম সংক্রান্ত তথ্য ধর্ম মন্ত্রণালয়ে প্রেরণের জন্য নির্দেশক্রমে অনুরোধ করা হলো।

#

শাহীন/পাশা/সঞ্জীব/মোশারফ/শামীম/২০২৩/১৯২০ঘণ্টা

তথ্যবিবরণী                                                            নম্বর : ১৩০০

**সুন্দরবনে হরিণ শিকার বন্ধে ব্যবস্থা গ্রহণে পরিবেশমন্ত্রীর নির্দেশ**

ঢাকা, ১৫ চৈত্র (২৯ মার্চ) :

সুন্দরবনের হরিণ শিকার বন্ধে প্রয়োজনীয় ব্যবস্থা গ্রহণের জন্য বন অধিদপ্তরের প্রধান বন সংরক্ষক এবং খুলনা সার্কেলের বন সংরক্ষক-সহ সংশ্লিষ্টদের নির্দেশ দিয়েছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন। তিনি বলেন, এ লক্ষ্যে সচেতনতামূলক কর্মসূচি বাস্তবায়ন এবং স্মার্ট পেট্রোলিংসহ প্রয়োজনীয় অন্য সকল ব্যবস্থা গ্রহণ করতে হবে।

আজ পরিবেশ, বন ও জলবায়ু পরিবর্তন মন্ত্রণালয়ের সভাকক্ষে অনুষ্ঠিত বার্ষিক উন্নয়ন কর্মসূচির অগ্রগতি পর্যালোচনা সভায় সভাপতির বক্তব্যে মন্ত্রী এ সকল নির্দেশ দেন।

মন্ত্রী এসময় সুন্দরবন ও সংলগ্ন এলাকাসমূহে পরিবেশ দূষণকারী সিঙ্গেল ইউজ প্লাস্টিকের ব্যবহার বন্ধেও প্রয়োজনীয় সকল পদক্ষেপ গ্রহণের জন্য নির্দেশ দেন। তিনি দেশের বিভিন্ন বনে আগুন লাগার কারণ অনুসন্ধান করে কেউ দোষী সাব্যস্ত হলে আইনানুগ ব্যবস্থা গ্রহণের নির্দেশ দেন। মন্ত্রী বলেন, আমাদেরকে প্রতিবেশ ও জীববৈচিত্র্য সংরক্ষণ নিশ্চিত করতে হবে। মন্ত্রী এসময় সুন্দরবনসহ দেশের বিভিন্ন এলাকায় চলমান সকল উন্নয়ন কার্যক্রম গুণগতমান বজায় রেখে বাস্তবায়ন করতে হবে।

সভায় মন্ত্রণালয়ের উপমন্ত্রী হাবিবুন নাহার, সচিব ডক্টর ফারহিনা আহমেদ, অতিরিক্ত সচিব (প্রশাসন) ইকবাল আব্দুল্লাহ হারুন, অতিরিক্ত সচিব (পরিবেশ) সঞ্জয় কুমার ভৌমিক, অতিরিক্ত সচিব (পরিবেশ দূষণ নিয়ন্ত্রণ) মোঃ মিজানুর রহমান, পরিবেশ অধিদপ্তরের মহাপরিচালক ডক্টর আবদুল হামিদ এবং বন অধিদপ্তরের প্রধান বন সংরক্ষক মোঃ আমীর হোসাইন চৌধুরীসহ বিভিন্ন দপ্তরের প্রধান এবং মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

দীপংকর/পাশা/সঞ্জীব/মোশারফ/শামীম/২০২৩/১৮০৫ঘণ্টা

তথ্যবিবরণী নম্বর : ১২৯৮

**এক-এগারোর কুশীলবরা ও বিএনপি একজোট হয়ে ষড়যন্ত্র করছে**

 **--- তথ্য ও সম্প্রচার মন্ত্রী**

ঢাকা, ১৫ চৈত্র (২৯ মার্চ) :

 তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, ‘এক-এগারোর কুশীলবরা এবং বিএনপি একজোট হয়ে ষড়যন্ত্রের পাঁয়তারা করছে। কিন্তু এতে কোনো লাভ হবে না, বারবার একই ঘটনার পুনরাবৃত্তি হয় না। বাংলাদেশে সেটি কখনো হবে না।’

 আজ রাজধানীর তোপখানা রোডে জাতীয় প্রেসক্লাবে প্রয়াত রাষ্ট্রপতি জিল্লুর রহমানের দশম মৃত্যুবার্ষিকী উপলক্ষ্যে আলোচনা সভায় প্রধান অতিথির বক্তৃতায় মন্ত্রী এসব কথা বলেন। জিল্লুর রহমান পরিষদ আয়োজিত এই সভায় সংস্কৃতি প্রতিমন্ত্রী কে এম খালিদ এবং প্রয়াত জিল্লুর রহমান তনয়া তানিয়া রহমান বিশেষ অতিথির বক্তব্য দেন।

 সম্প্রচার মন্ত্রী হাছান মাহমুদ তাঁর বক্তৃতায় প্রয়াত রাষ্ট্রপতি জিল্লুর রহমানের প্রতি গভীর শ্রদ্ধা জানান এবং ২০০৭ সালের ১১ জানুয়ারি রাজনৈতিক পটপরিবর্তনের সময়ের কথা উল্লেখ করে বলেন, ‘এক-এগারোর পর দলকে ঐক্যবদ্ধ রাখার ক্ষেত্রে প্রয়াত জিল্লুর রহমান অসাধারণ ভূমিকা রেখেছিলেন। তিনি আওয়ামী লীগের ভারপ্রাপ্ত সভাপতি হয়েছিলেন বলেই অনেক চাপ, রক্তচক্ষু উপেক্ষা করে আমাদের নেত্রী শেখ হাসিনাকে মুক্ত করার আন্দোলনে নেতৃত্ব দিয়েছেন, সর্বোপরি দলকে ঐক্যবদ্ধ রেখেছেন। সংকটকালে ধৈর্যশীল ও অবিচল থেকে অভীষ্ট লক্ষ্যে পৌঁছার শিক্ষা জিল্লুর রহমানের কাছ থেকে আমরা পেয়েছি। দেশের ইতিহাসে, দেশের রাজনীতির ইতিহাসে একজন ভালো মানুষ এবং অজাতশত্রু রাজনীতিবিদ হিসেবে তিনি যুগ যুগ ধরে বেঁচে থাকবেন।’

 তথ্যমন্ত্রী বলেন, ‘এক-এগারোর কুশীলবরা আবার দেশে-বিদেশে সক্রিয় হয়েছে। তারা আবার বিশেষ ধরনের সরকারের স্বপ্ন দেখছে। বিএনপিও তাদের সাথে যোগ দিয়েছে। কারণ বিএনপি বুঝতে পেরেছে, নির্বাচনে তাদের কোনো আশা নাই। ২০০৮ সালের নির্বাচনে সর্বশক্তি নিয়ে তারা সিট পেয়েছিল ২৯টা। ২০১৪ সালে নির্বাচন থেকে পালিয়ে গিয়েছিল, ২০১৮ সালের নির্বাচনে ডান-বাম, অতিডান-অতিবাম-তালেবান সবাইকে নিয়ে, ড. কামাল হোসেনের মতো মানুষকে হায়ার করেও মহিলা আসনসহ সিট পেয়েছিল মাত্র ৭টি। আর গত ১৪ বছরে জননেত্রী শেখ হাসিনার নেতৃত্বে যে উন্নয়ন অগ্রগতি হয়েছে এতে জনগণ তাকে যে আবার নির্বাচিত করবে এবং বিএনপির জ্বালাও- পোড়াও, মানুষ পোড়ানোর অপরাজনীতির কারণে মানুষ যে তাদের দিক থেকে মুখ ফিরিয়ে নিয়েছে, সেটিও তারা অনুধাবন করতে পেরেছে।’

 হাছান মাহমুদ বলেন, ‘এ সব কারণে এক-এগারোর কুশীলবরা, বিএনপি আর বিশেষ পুরস্কারপ্রাপ্ত ব্যক্তিসহ সবাই এক জোট হয়ে দেশে একটি গণ্ডগোল লাগানোর জন্য আন্তর্জাতিকভাবে সক্রিয় হয়েছে, কিন্তু সেটি বাংলাদেশের মানুষ আর কখনো হতে দেবে না। আগামী নির্বাচন যথাসময়ে এবং সংবিধান অনুযায়ী নির্বাচন কমিশনের অধীনে অনুষ্ঠিত হবে। সমস্ত সংসদীয় গণতন্ত্রের দেশের মতো আমাদের দেশেও প্রধানমন্ত্রী নির্বাচনকালীন প্রধানমন্ত্রীর দায়িত্ব পালন করবেন, তাঁর সরকার নির্বাচনকালীন সরকারের দায়িত্ব পালন করবে।’

 সংস্কৃতি প্রতিমন্ত্রী কে এম খালিদ তাঁর বক্তৃতায় প্রয়াত রাষ্ট্রপতি জিল্লুর রহমানের স্মৃতিচারণ করেন এবং তার বিদেহী আত্মার শান্তি কামনা করেন। তানিয়া রহমান তাঁর প্রয়াত পিতার আত্মার শান্তির জন্য সকলকে প্রার্থনার আবেদন জানান। জিল্লুর রহমান পরিষদের সাধারণ সম্পাদক মোঃ আক্তারুজ্জামান খোকার সভাপতিত্বে এবং রোকন উদ্দীন পাঠানের সঞ্চালনায় আওয়ামী লীগ নেতা এম এ করিম, এডভোকেট এ বি এম বায়েজিদ, মুক্তিযোদ্ধা হারুন-অর-রশিদ বীরপ্রতীক, ঢাকা সাংবাদিক ইউনিয়নের সহসভাপতি মানিক লাল ঘোষ সভায় বক্তব্য দেন।

#

আকরাম/পাশা/মোশারফ/জয়নুল/২০২৩/১৮৫০ঘণ্টা

তথ্যবিবরণী নম্বর : ১২৯৭

**ধর্মীয় অপব্যাখ্যা ও রাজনৈতিক কারণে শিক্ষাক্রমের বিরোধিতা**

 **--- শিক্ষামন্ত্রী**

ঢাকা, ১৫ চৈত্র (২৯ মার্চ) :

 রাজনৈতিক কারণে আর ধর্মের অপব্যবহারের মাধ্যমে মগজ ধোলাই অব্যাহত রাখতেই নতুন শিক্ষাক্রম নিয়ে বিরোধিতা করা হচ্ছে বলে জানিয়েছেন শিক্ষামন্ত্রী ডা. দীপু মনি।

 আজ আন্তর্জাতিক মাতৃভাষা ইনস্টিটিউট মিলনায়তনে জাতীয় শিক্ষাক্রম বিস্তরণ ও দেশব্যাপী প্রধান শিক্ষকদের প্রশিক্ষণ উদ্বোধন অনুষ্ঠানে এ কথা জানান মন্ত্রী।

 জাতীয় শিক্ষাক্রম বাস্তবায়নের বিরোধিতার বিষয় উল্লেখ করে শিক্ষামন্ত্রী ডা. দীপু মনি বলেন, ‘নির্বাচনের বছর, রাজনৈতিক বিরোধিতার কারণে বিরোধিতা করা হচ্ছে। আর আরেকটি পক্ষ রয়েছে, যারা ধর্মটাকে অপব্যবহার করে সংকীর্ণ রাজনৈতিক ফায়দা হাসিলের জন্য বিরোধিতা করছে।

 প্রধান শিক্ষকদের প্রশিক্ষণ উদ্বোধন অনুষ্ঠানে প্রধান অতিথির বক্তব্যে শিক্ষামন্ত্রী বলেন, ‘পদ্মাসেতু নিয়ে যেমন ষড়যন্ত্র হয়েছে, তেমনি নতুন শিক্ষাক্রম নিয়েও অনেক বাধা তৈরি হচ্ছে। আমাকে এবং যারা বইয়ের লেখক তাদের বেশ কয়েকজনকে কদর্য ভাষায় আক্রমণ করা হয়েছে। আমাদের দেশকে এগিয়ে নেয়ার জন্য, নতুন প্রজন্মের ভবিষ্যৎ নির্মাণ করবার জন্য, আর যে স্বপ্ন নিয়ে এত ত্যাগের বিনিময়ে দেশটি তৈরি হয়েছিল সেই স্বপ্নের জায়গাটিতে পৌঁছার জন্য আমাদের যা কিছু এখন করণীয়, তা আমাদের করতেই হবে, এটা আমাদের কর্তব্য, এটা আমাদের দায়িত্ব, এটা আমাদের পালন করতেই হবে।’

 ডিজিটাল বাংলাদেশ নিয়ে কঠাক্ষ শুনতে হয়েছে উল্লেখ করে শিক্ষামন্ত্রী বলেন, ‘এটি তো নির্বাচনের বছর, রাজনৈতিক বিরোধিতা তো আছেই। সব দেশেই থাকে, আমাদের দেশেও আছে। আমাদের দেশের ধরনটা হয়তো ভিন্ন, টক্সিট। এখানে (বাংলাদেশে) বিরোধিতা করলে একটি পক্ষ আছে যারা আমাদের পক্ষটাকে নিশ্চিহ্নই করে দিতে চায়। নির্বাচন সামনে তারা খুব সক্রিয়। শেখ হাসিনার বিরুদ্ধে খুব বেশি ইস্যু পাওয়া যাচ্ছে না, কাজেই শিক্ষাক্রম ও বইয়ের ওপর বিরোধিতা করার একটা প্রচেষ্টা করা হয়েছে। যদি শিক্ষার্থীরা ভাবতে শিখে যায়, আমাদের শিক্ষার্থীরা ভলো-মন্দ সাদা-কালোর তফাৎ করতে শিখে যায়, শিক্ষার্থীরা যদি সুক্ষ্ম চিন্তা করতে শেখে তাহলে তাদের মগজ ধোলাই আর করা যাবে না। এই চক্রের মূল কাজ হলো মগজ ধোলাই। সেটি করা যাবে না সেজন্য তাদের খুব আপত্তি।’

 কোচিং ও নোট-গাইডের কারণে অনেকে বিরোধিতা করছেন উল্লেখ করে শিক্ষামন্ত্রী বলেন, ‘কোচিংয়ের সব কিছু খারাপ তা তো নয়, কিন্তু যারা শ্রেণিকক্ষে পাঠদান না করে বাধ্য করেন শিক্ষার্থীকে কোচিংয়ে যেতে, কারণ এই শিক্ষাক্রম বাস্তবায়ন হয়ে গেলে কোচিং দরকার হবে না। আরেকটি পক্ষ আছে নোটবই-গাইড বই, তাদেরও ভয় নতুন শিক্ষাক্রম বাস্তবায়ন হয়ে গেলে তো নোটবই-গাইড বই দরকার হবে না।

 শিক্ষামন্ত্রী বলেন, ‘আরেকটি শ্রেণি আছে, সমাজে যাদের অংশ বিশাল বড়, তারা স্ট্যাটাসকো পছন্দ করেন, অর্থাৎ যা আছি তাই, আমি ছাপোষা মানুষ এর মধ্যেই থাকি কিসের আবার পরিবর্তন। কিন্তু যতই বিরোধিতা থাকুক, যত ষড়যন্ত্রই থাকুক, যত প্রতিবন্ধকতাই থাকুক নতুন শিক্ষাক্রম বাস্তবায়িত হবে।

 অনুষ্ঠানে বিশেষ অতিথি হিসেবে বক্তব্য রাখেন শিক্ষা উপমন্ত্রী মহিবুল হাসান চৌধুরী নওফেল, শিক্ষাবিদ অধ্যাপক জাফর ইকবাল, কারিগরি ও মাদ্রাসা শিক্ষা বিভাগের সিনিয়র সচিব মোঃ কামাল হোসেন, মাধ্যমিক ও উচ্চশিক্ষা বিভাগের সচিব সোলেমান খান, ইউনিসেফের চিফ অভ্ এডুকেশন দীপা শংকর।

 উদ্বোধন অনুষ্ঠানে সারা দেশের প্রধান শিক্ষকরা ভার্চুয়ালি যুক্ত ছিলেন।

#

খায়ের/পাশা/সঞ্জীব/মোশারফ/জয়নুল/২০২৩/১৯৩০ঘণ্টা

তথ্যবিবরণী নম্বর : ১২৯৬

**বর্তমান সরকার দেশের নির্বাচিত জনপ্রতিনিধিদের মাধ্যমে**

**গণতান্ত্রিক অধিকার সমুন্নত রাখতে সক্ষম হয়েছে**

 **--- আবুল হাসানাত আবদুল্লাহ্**

 বরিশাল, ১৫ চৈত্র (২৯ মার্চ) :

 পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, প্রধানমন্ত্রী শেখ হাসিনার মূলনীতি গ্রাম শহরের উন্নতি। বর্তমান গণতান্ত্রিক সরকার এ দর্শনকে ধারণ করে দেশের স্থানীয় সরকার প্রতিষ্ঠানসমূহের নির্বাচিত জনপ্রতিনিধিদের মাধ্যমে গণতান্ত্রিক অধিকার সমুন্নত রাখতে সক্ষম হয়েছে।

 আবুল হাসানাত আবদুল্লাহ্ আজ বরিশাল জেলার আগৈলঝাড়ায় নিজ বাসভবন সেরালেতে উপজেলার বিভিন্ন ইউনিয়ন পরিষদের চেয়ারম্যান ও সদস্যদের সাথে মতবিনিময়কালে এসব কথা বলেন। এ সময় জেলা ও উপজেলা আওয়ামী লীগের স্থানীয় নেতৃবৃন্দ উপস্থিত ছিলেন।

 আবুল হাসানাত আবদুল্লাহ বলেন, বর্তমান সরকার সারাদেশে পরিকল্পিত, গণমুখী ও বাসযোগ্য টেকসই গ্রামীণ সমাজ ব্যবস্থা নিশ্চিত করার জন্য বিভিন্ন কর্মপরিকল্পনা বাস্তবায়ন করছে। সরকার সুষম উন্নয়ন নীতিতে বিশ্বাস করে। এ নীতিতে সারা দেশে সমন্বিত উন্নয়ন কর্মসূচি বাস্তবায়িত হচ্ছে। তিনি নির্বাচিত প্রতিনিধিদের সরকারের মুখাপেক্ষী না থেকে স্থানীয় পর্যায়ে বিভিন্ন আয়বর্ধক কর্মসূচি গ্রহণের মাধ্যমে স্বাবলম্বী প্রতিষ্ঠান হিসেবে জনসেবা সুনিশ্চিত করার পরামর্শ দেন।

 আবুল হাসানাত আবদুল্লাহ্ বলেন, বর্তমান সরকারের ‘রূপকল্প ২০২১’ এর সফল বাস্তবায়ন এবং অভীষ্ট লক্ষ্য অর্জনে স্থানীয় পর্যায়ে নির্বাচিত জনপ্রতিনিধিদের সরকারের সেতুবন্ধ হিসেবে কাজ করতে হবে। নির্বাচিত জনপ্রতিনিধিদের দলমতের ঊর্ধ্বে ওঠে সর্বস্তরের জনগণের সার্বিক কল্যাণে সমন্বিত ভূমিকা রাখার আহ্বান জানান। তিনি বরিশালের স্থানীয় সরকার প্রতিষ্ঠানসমূহের উন্নয়নে প্রয়োজনীয় সহায়তার আশ্বাস দেন।

#

আহসান/পাশা/মোশারফ/জয়নুল/২০২৩/১৭১০ঘণ্টা

তথ্যবিবরণী                                                                                            নম্বর : ১২৯৫

**কোভিড-১৯ সংক্রান্ত সর্বশেষ প্রতিবেদন**

ঢাকা**,**১৫ চৈত্র (২৯ মার্চ) :

          স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৩৮ শতাংশ। এ সময় ১ হাজার ৪৯ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৮৫৮ জন।

                                                      #

সুলতানা/পাশা/মোশারফ/রেজাউল/২০২৩/১৬১৮ ঘণ্টা

তথ্যবিবরণী                                                                                                        নম্বর : ১২৯৪

**বাংলাদেশ ও বেলজিয়ামের** মধ্যে সরাসরি জাহাজ **চালু করতে**

নৌপরিবহন প্রতিমন্ত্রীর আগ্রহ প্রকাশ

ঢাকা, ১৫ চৈত্র (২৯ মার্চ) :

 **নৌপরিবহন প্রতিমন্ত্রী খালিদ মাহমুদ চৌধুরী চট্টগ্রাম বন্দর ও বেলজিয়ামের এন্টওয়ার্প বন্দরের মধ্যে সরাসরি জাহাজ চলাচলে আগ্রহ প্রকাশ করেছেন। চট্টগ্রাম ও এন্টওয়ার্প বন্দরের মধ্যে সরাসরি জাহাজ চলাচল শুরু হলে বাংলাদেশ থেকে ইউরোপীয় ইউনিয়নের দেশগুলোর মধ্যে দ্রুত এবং কম খরচে কন্টেইনার ও কার্গো পরিবহন সহজ হবে, বিশেষ করে তৈরি পোশাক পরিবহনের ক্ষেত্রে সময় ও খরচ কমে যাবে বলে মন্তব্য করে**ন **প্রতিমন্ত্রী।**

 **বাংলাদেশে নিযুক্ত বেলজিয়ামের অনাবাসিক রাষ্ট্রদূত দিদিয়ের ভেন্ডারহেসেল্ট (**Didier Vanderhasselt) **আজ সচিবালয়ে প্রতিমন্ত্রীর সাথে সাক্ষাৎ করতে আসলে তিনি এই আগ্রহের কথা জানান ।**

 **সাক্ষা**ত**কালে তারা পারস্পরিক স্বার্থসংশ্লিষ্ট** **দ্বিপাক্ষিক বিষয়াদি নিয়ে আলোচনা করেন।**

 **প্রতিমন্ত্রী পায়রা বন্দরের ড্রেজিংসহ চট্টগ্রাম, মোংলা, মাতারবাড়ী বন্দর, চট্টগ্রাম বন্দরের বে-টার্মিনালের উন্নয়নে কারিগরী সহায়তা ও ট্রেনিংয়ের বিষয়ে সহযোগিতা কামনা করেন। এছাড়া বাংলাদেশের মেরিটাইম খাতে সহযোগিতা এবং সিফেয়ারারদের বেলজিয়াম জাহাজে চাকুরি ও ট্রেনিংয়ের বিষয়েও সহায়তা চান।**

 **রাষ্ট্রদূত এসব খাতে সর্বাত্মক সহযোগিতার আশ্বাস দেন।**

 **এসময় বেলজিয়াম দূতাবাসের ট্রেড এন্ড ইনভেস্টমেন্ট কমিশনার বেবিতি ডেসফোসেজ, সেদেশের ব্যবসায়ী ব্রাম ভেন্ডিপিত ও অলিভিয়ার ভিজভার্মান উপস্থিত ছিলেন।**

#

**জাহাঙ্গীর**/মেহেদী/পরীক্ষিৎ/সিরাজ/মাসুম/২০২৩/১৫০০ ঘণ্টা

তথ্যবিবরণী                                                                                             নম্বর : ১২৯৩

**বীর মুক্তিযোদ্ধা নূরে আলম সিদ্দিকীর মৃত্যুতে মুক্তিযুদ্ধ মন্ত্রীর শোক**

ঢাকা**,**১৫ চৈত্র (২৯ মার্চ) :

 মহান মুক্তিযুদ্ধের অন্যতম সংগঠক, তুখোড় ছাত্রনেতা ও রাজনীতিবিদ বীর মুক্তিযোদ্ধা নূরে আলম সিদ্দিকীর মৃত্যুতে গভীর শোক ও দুঃখ প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মল হক।

আজ এক শোকবার্তায় মন্ত্রী বলেন, সত্তরের দশকের ছাত্রনেতা নূরে আলম সিদ্দিকী আমাদের স্বাধীনতা সংগ্রাম এবং মহান মুক্তিযুদ্ধে গৌরবোজ্জ্বল ভূমিকা রেখেছেন। তিনি মুক্তিযুদ্ধের একজন সংগঠক হিসেবে দায়িত্ব পালন করেন। স্বাধীন বাংলাদেশের অভ্যুদয়ে জাতির এই সাহসী সন্তানের অবদান স্মরণীয় হয়ে থাকবে।

শোকবার্তায় মন্ত্রী মরহুমের রুহের মাগফেরাত কামনা করেন এবং তার শোকসন্তপ্ত পরিবারের সদস্যদের প্রতি গভীর সমবেদনা জানান।

#

মারুফ/মেহেদী/পরীক্ষিৎ/সিরাজ/আসমা/২০২৩/১৩৩০ ঘণ্টা

তথ্যবিবরণী                                                            নম্বর : ১২৯২

**মহান স্বাধীনতা ও জাতীয় দিবস উপলক্ষ্যে নিউইয়র্কে**

**বাংলাদেশ কনস্যুলেটে ডিপ্লোম্যাটিক রিসেপশন**

নিউইয়র্ক, ২৮ মার্চ :

নিউইয়র্কে বাংলাদেশ কনস্যুলেট জেনারেলে মহান স্বাধীনতা ও জাতীয় দিবস উপলক্ষ্যে আয়োজিত অনুষ্ঠানের ধারাবাহিকতায় গতকাল বিদেশী অতিথি ও কূটনীতিকদের সম্মানে একটি ডিপ্লোম্যাটিক রিসেপশনের আয়োজন করা হয়। উক্ত অভ্যর্থনা অনুষ্ঠানে বিভিন্ন দেশের কনসাল জেনারেল, কূটনীতিক, নিউইয়র্ক সিটি মেয়র অফিস, ইউএস ডিপার্টমেন্ট অব স্টেট অফিসের প্রতিনিধি, বিদেশী অতিথি, বীর মুক্তিযোদ্ধা এবং কমিউনিটির গণ্যমান্য ব্যক্তিবর্গ উপস্থিত ছিলেন। অনুষ্ঠানে প্রধান অতিথি হিসেবে উপস্থিত ছিলেন পররাষ্ট্র সচিব মাসুদ বিন মোমেন।

প্রধান অতিথির বক্তব্যে পররাষ্ট্র সচিব সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান, শহিদ বীর মুক্তিযোদ্ধা, ত্রিশ লক্ষ শহিদ ও দুই লক্ষাধিক নির্যাতিত মা-বোনদের সর্বোচ্চ আত্মত্যাগের কথা তুলে ধরেন। তিনি প্রধানমন্ত্রী শেখ হাসিনার নেতৃত্বে বাংলাদেশের আর্থ-সামাজিক উন্নয়নের প্রায় সকল সূচকে অভাবনীয় অগ্রগতির চিত্র তুলে ধরেন। তিনি মাননীয় প্রধানমন্ত্রী ঘোষিত ২০৪১ সালের মধ্যে স্মার্ট বাংলাদেশ গড়ে তোলার উপর গুরুত্বারোপ করেন। নিউইয়র্কে বসবাসকারী বাংলাদেশীদের যুক্তরাষ্ট্রের মূলধারার সাথে সম্পৃক্ততার কথা উল্লেখ করে দু’দেশের জনগণের মধ্যকার বন্ধুত্বপূর্ণ সম্পর্ক আরও গভীর ও সুদৃঢ় করার ক্ষেত্রে তাদের ভূমিকার প্রশংসা করেন। তিনি মহান স্বাধীনতা ও জাতীয় দিবস উপলক্ষ্যে অনুষ্ঠানে উপস্থিত অতিথিসহ যুক্তরাষ্ট্রে বসবাসরত বাংলাদেশীদের শুভেচ্ছা ও অভিনন্দন জানান।

কনসাল জেনারেল ড. মোহাম্মদ মনিরুল ইসলাম তাঁর স্বাগত বক্তব্যে বিশ্ব মানচিত্রে বাংলাদেশ নামক একটি স্বাধীন সার্বভৌম রাষ্ট্রের অভ্যুদয়ে হাজার বছরের শ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের বলিষ্ঠ নেতৃত্বের কথা উল্লেখ করে তাঁর স্মৃতির প্রতি গভীর শ্রদ্ধা নিবেদন করেন। তিনি বলেন, বাংলাদেশ এখন বিশ্বে উন্নয়নের রোল মডেল হিসাবে বিবেচিত হচ্ছে। দারিদ্র বিমোচন, নারীর ক্ষমতায়ন, দূর্যোগ ব্যবস্থাপনা, জলবায়ু পরিবর্তনজনিত প্রভাব মোকাবেলা এবং বিশ্বশান্তি প্রতিষ্ঠায় বাংলাদেশের ভূমিকা বিশ্বে প্রশংসিত হচ্ছে।

#

মেহেদী/পরীক্ষিৎ/সিরাজ/ইমা/২০২৩/১০৪০ ঘণ্টা

তথ্যবিবরণী                                                                                                        নম্বর : ১২৯১

**সৌদি আরবে সড়ক দুর্ঘটনায় ১৩ বাংলাদেশির মৃত্যুতে প্রবাসী কল্যাণ মন্ত্রীর শোক**

ঢাকা, ১৫ চৈত্র (২৯ মার্চ):

 সৌদি আরবে সড়ক দুর্ঘটনায় ১৩ জন বাংলাদেশির মৃত্যুতে প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ গভীর শোক ও দুঃখ প্রকাশ করেছেন।

 মন্ত্রী আজ এক শোকবার্তায় নিহতদের রুহের মাগফেরাত কামনা করেন এবং শোকসন্তপ্ত পরিবারের সদস্য ও আত্মীয়-স্বজনদের প্রতি গভীর সমবেদনা জানান।

 মন্ত্রী বলেন, সৌদি আরবের জেদ্দাস্থ বাংলাদেশ কনস্যুলেট এবং শ্রম কল্যাণ উইংয়ের কর্মকর্তারা দুর্ঘটনার সংবাদ শোনার পর থেকেই তাদের পাশে থেকে সার্বক্ষণিক প্রয়োজনীয় সহযোগিতা করছেন।

 তিনি আরো বলেন, নিহতদের পরিবারকে মন্ত্রণালয়ের পক্ষ থেকে সরকারি বিধি অনুযায়ী আর্থিক সহায়তা প্রদান করা হবে এবং দুর্ঘটনায় আহতদের চিকিৎসার খোঁজখবর নেওয়া হচ্ছে।

#

রাশেদ/মেহেদী/পরীক্ষিৎ/সিরাজ/মাসুম/২০২৩/১২০০ ঘণ্টা

তথ্যবিবরণী                                                            নম্বর : ১২৯০

**সৌদি আরবে বাস দুর্ঘটনায় ধর্ম প্রতিমন্ত্রীর শোক**

ঢাকা, ১৫ চৈত্র (২৯ মার্চ) :

ওমরাহ হজ পালনের উদ্দেশ্যে সৌদি আরবের মক্কাগামী বাংলাদেশি যাত্রীদের নিহতের ঘটনায় গভীর শোক ও দু:খ প্রকাশ করেছেন ধর্ম বিষয়ক মন্ত্রণালয়ের প্রতিমন্ত্রী মো: ফরিদুল হক খান।

ধর্ম প্রতিমন্ত্রী আজ এক শোক বার্তায় মরহুমদের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা প্রকাশ করেন। তিনি দুর্ঘটনায় আহতদের দ্রুত আরোগ্য কামনা করেন।

উল্লেখ্য, গত সোমবার সৌদি আরবের আসির প্রদেশের আকাবা শার এলাকায় ওমরাহ যাত্রী বহনকারী একটি বাস দুর্ঘটনায় ১৩ জন বাংলাদেশি নিহত হন।

#

আসিফ/মেহেদী/পরীক্ষিৎ/সিরাজ/ইমা/২০২৩/১১০৫ ঘণ্টা

তথ্যবিবরণী                                                            নম্বর : ১২৮৯

**একাত্তরের ২৫ মার্চের গণহত্যার বৈশ্বিক স্বীকৃতির আহ্বান**

মেক্সিকো, ২৯ মার্চ :

গত ২৭ মার্চ মেক্সিকো সিটিতে কোলেহিও ডি মেক্সিকো বিশ্ববিদ্যালয়ের সেন্টার ফর এশিয়ান অ্যান্ড আফ্রিকান স্টাডিজের সাথে যৌথ উদ্যোগে বাংলাদেশ দূতাবাস ‘Recognizing the 1971 Bangladesh Genocide: An Appeal for Rendering Justice’ শীর্ষক সেমিনারের আয়োজন করে।

সেমিনারে মূল বক্তব্য উপস্থাপন করেন ঢাকা বিশ্ববিদ্যালয়ের আন্তর্জাতিক সম্পর্ক বিভাগের অধ্যাপক এবং সেন্টার ফর জেনোসাইড স্টাডিজের পরিচালক ইমতিয়াজ আহমেদ। তিনি ১৯৭১ সালে বাংলাদেশে সংঘটিত সকল গণহত্যার বিশদ বর্ণনা করে আন্তর্জাতিক মহলে গণহত্যার স্বীকৃতি আদায়ে সরকারের নানা উদ্যোগের কথা উল্লেখ করেন।

সেন্টার ফর জেন্ডার স্টাডিজের অধ্যাপক ঈশিতা ব্যানার্জি সেমিনারে প্যানেলিস্ট হিসেবে অংশ নেন। সঞ্চালনা করেন অধ্যাপক রবার্তো গার্সিয়া। এসময় সেন্টার ফর এশিয়ান অ্যান্ড আফ্রিকান স্টাডিজের পরিচালক হোসে আন্তোনিও সেরভেরাসহ অন্যান্য সদস্য এবং শিক্ষার্থীরা উপস্থিত ছিলেন।

এছাড়া ২৫ মার্চ ১৯৭১ সালে পাকিস্তানি হানাদার বাহিনীর হাতে নির্মমভাবে হত্যার শিকার লক্ষ লক্ষ নিরীহ বাঙালি বেসামরিক নাগরিকদের স্মরণে বাংলাদেশ দূতাবাস মেক্সিকো সিটিতে গণহত্যা দিবস পালন করে।

রাষ্ট্রদূত আবিদা ইসলাম জাতীয় সংগীতের সাথে জাতীয় পতাকা অর্ধনমিতকরণের মধ্য দিয়ে দিবসটির সূচনা করেন। দিবস উপলক্ষ্যে প্রদত্ত রাষ্ট্রপতি, প্রধানমন্ত্রীর বাণী পাঠ করা হয় এবং দূতাবাসের সকল কর্মকর্তাদের উপস্থিতিতে এক মিনিট নীরবতা পালনের মধ্য দিয়ে গণহত্যায় নিহত সকল শহিদের প্রতি শ্রদ্ধা জানানো হয়। সেইসাথে শহীদদের বিদেহী আত্মার শান্তি কামনা করে বিশেষ প্রার্থনা করা হয়।

রাষ্ট্রদূত তাঁর বক্তব্যে আন্তর্জাতিক সম্প্রদায়কে বাংলাদেশে সংঘটিত গণহত্যার স্বীকৃতির মাধ্যমে ১৯৭১ সালে নিহতদের প্রতি ন্যায় বিচার প্রদানের আহ্বান জানান।

এদিকে বাংলাদেশ ও মেক্সিকোর মধ্যে সাংস্কৃতিক বিনিময়ের ধারাবাহিকতায় কোলেহিও ডি মেক্সিকো বিশ্ববিদ্যালয়ের  মর্যাদাপূর্ণ ‘দানিয়েল কসিও ভিয়েগাস  লাইব্রেরি’-তে দূতাবাস দুই সপ্তাহ-ব্যাপি বাংলাদেশি বই ও হস্তশিল্পের প্রদর্শনীর আয়োজন করছে। প্রদর্শনীর উদ্বোধন করেন বিশ্ববিদ্যালয়ের একাডেমিক কো-অর্ডিনেটর  এনা কোভাররুবিয়াস, লাইব্রেরির পরিচালক মাইকেলা সাভেজ এবং সেন্টার ফর এশিয়ান ও আফ্রিকান স্টাডিজের পরিচালক হোসে আন্তানিও সেরভেরা। বাংলাদেশের ইতিহাস ও ঐতিহ্যের সাথে মেক্সিকোর শিক্ষার্থীদের পরিচয় করিয়ে দিতে বাংলাদেশ দূতাবাস বিশ্ববিদ্যালয়টিতে বাংলাদেশ বিষয়ক কয়েকটি বই উপহার দেয়, যা  তাদের প্রাতিষ্ঠানিক শিক্ষা কার্যক্রমে রেফারেন্স হিসেবে কাজ করবে।

#

মেহেদী/পরীক্ষিৎ/সিরাজ/আসমা/২০২৩/১১৪০ ঘণ্টা

Handout Number : 1288

**Eight Bangladeshi migrant workers died in Road accident in Saudi Arabia**

Dhaka, 29 March :

The Ministry of Foreign Affairs is deeply saddened to receive the unfortunate news of death of eight Bangladeshi migrant workers and the injury of eighteen others in a tragic bus accident in Saudi Arabia. The bus was carrying a total of forty-seven pilgrims to the holy city of Makkah, among which thirty-five were Bangladeshi nationals.

Two officers of the Bangladesh Consulate General, Jeddah visited the area immediately after the incident and are trying to identify the victims and contact their family members in Bangladesh. So far 8 are identified as Bangladeshis, among the dead.

The Ministry of Foreign Affairs extends its heartfelt condolences to the relatives of those who have lost their lives in this tragic accident and remains connected with the wounded and hospitalised and is working for the early repatriation of the dead.

For further enquiry, Aktaruzzaman, First Secretary (Labour) of Bangladesh Consulate General, Jeddah, Cell number: +966 538 643 532 and M Kazi Emdadul Islam, Minister (Labour Welfare), Bangladesh Consulate General, Jeddah, Cell number: +966 55 302 6814, may be contacted.

#

Mohsin/Mehedi/Siraj/Masum/2023/1030 hour